«So‘g‘diyona»da yig‘ilish: Bosh murabbiy iste'foga chiqdi, uch futbolchi klubdan haydaldi

29 iyun kuni Jizzax viloyatining «So‘g‘diyona» klubi prezidenti O‘ktamjon Mahmudjonov jamoa rahbariyati va murabbiylar shtabi bilan navbatdan tashqari yig‘ilish o‘tkazdi. Bu haqda klub matbuot xizmati xabar bergan.
Yig‘ilishni klub prezidenti Mahmudjanov O‘ktamjon Ismailovich olib bordi. U o‘z so‘zida klubning  birinchi davradagi qoniqarsiz natijalari va darvozabonlarni tayyorlashdagi kamchiliklar borasida so‘z yuritgan.
«So‘g‘diyona» chempionatning birinchi davrasini 13-o‘rinda yakunlagan, jizzaxliklar 5 g‘alaba, 2 durang va 8 mag‘lubiyat qayd etgan. Bu natija rahbariyatni qoniqtirmagan, bu esa jamoa bosh murabbiyi Davron Fayziyev ishdan bo‘shash haqida ariza yozishi bilan yakunlangan.
Klub prezidenti darvozabonlarni tayyorlashdagi kamchiliklarga ham to‘xtalgan. Posbonlarda yetarlicha mahorat shakllantira olmagani uchun murabbiy Shavkat Abduxo‘jayev iste'foga chiqarilgan. Shuningdek, klub darvozaboni Sarvar Karimov bilan tuzilgan shartnoma muddatidan avval bekor qilingan. Futbolchilar Dadajon Mamatqulov va Omon Xalilov ham jamoadan chetlashtirilgan.
Bu futbolchilarga keskin chora ko‘rilgani sabablari aniq emas.
Ayni vaqtda klubga yangi bosh murabbiy izlash ishlari boshlab yuborilgan.